Sit gester sind mir jetzt in Lancaster County (Pensylvania) - das liit westlich vo Philadelphia. Bekannt isch die Region vor allem wäg de Amish People (27'000) wo da wohned. D Amish sind im 17. Jahrhundert us de Schwiz und Süddütschland id USA usgwanderet und zeichnet sich vor allem durch ihri strängi Uslegig vo de Bible us. Mittlerwiile gits da verschiede konservativi Familiene - die Konservativere läbed jedoch no wie vor 200 Jahr: ohni Elektrizität, ohni  motorisierte Fahrzüg, sondern nur i Pferdekutsche und damaligem Erschiinigsbild, d.h. d Manne mit Bart / Huet und d Fraue mit langem Haar und i Röck. Die Region profitiert natürlich vom touristische Interesse ade Amish und bütet verschiedeni Toure, Souvenirs und vieles meh a. Da mir aber lieber zerst uf eigeni Fust die Gegend händ welle erkunde, sind mir gester immer de chliinste Strössli na über s Land gfahre und händ Usschau nach Amish-Burehöf und Kutsche ghalte. Da debii händ mir eus chli wie ide Schwiz gfühlt -  überall grüeni Wiise, Küeh, Schaf und Ackerland. Da d Amish nöd i abgschnittne Dörfer oder Kommune läbed, sondern Tür a Tür mit Nöd-Amishe, händ mir bim verbiifahre gnau müesse luege, ob s sichs würkli um es Amishhuus handlet oder nöd. Wie sie ihres Dihei gnau irichtet und i wellere Form sie zämeläbed, händ mir hüt binere interessante Füehrig durch es Amish-Huus erfahre. Erstunt hät eus vor allem, dass trotz moderne Verlockige und sehr reglementiertem Alltag, nur grad 4% vo de Junge sich spöter gege die  Läbensform entscheidet. Wer no meh über d Amish möcht wüsse, findet u.a. i dem Artikel wiiteri Infos :